કાવ્ય સંગ્રહ કદાચ એની દરેકે દરેક કવિતાની પૂર્ણતાની ખાતરી નહીં કરાવતો હોય છતાં એ ઇતિહાસની-ભૂતકાળની-સબળતા ઝીલીને આવે છે.ઉપરાંત યુરોપની ઓછી ઓળખાયેલી સંસ્કૃતિની ઝાંખી પણ લાવે છે-જેમાં લુલયેતા એ અનુભૂતિ કે અનુભવ તરફ અંગૂલીનિર્દેશ કરે છે( જેમ સેલાન,બાકમેન,હેરબર્ટ,પ્રીમો લીવી વગેરે કરે છે)-કે યુરોપના માણસમાં જીવન વિભાવના અને મથામણ કેવી હતી.સંત્રસ્ત.આગળ-પાછળ મૂકેલા લેખોથી એટલું તો સ્પષ્ટ થાય છે કે ‘ફ્રેસ્કો’ની કવયિત્રી કાવ્યને ચોક્કસ ઓળખે છે;પણ કદાચ અનુવાદની મર્યાદાને કારણે આપણે કવિતાની ઉણપ પાસે પણ બેસીએ છીએ.પ્રશ્ન એ પણ ઉદભવે કે કવિતા ‘કાવ્યબાની’થી-તોડી ફોડીને-ઓળખાય કે કવિતાને માનવ સંદર્ભમાં-જે કવિતાનો વિષય છે.-ઓળખવી જોઇએ,જ્યારે કવિતા એક સર્જકનો અનેક સંસ્કૃતિ અનુભવ થઈ ગઈ છે.